25.10.2022
ET
Euroopa Liidu Teataja
L 275/75
KOMISJONI RAKENDUSOTSUS (EL) 2022/2053, 18. oktoober 2022, taotluse kohta registreerida Euroopa kodanikualgatus „Vegantoidu Euroopa kodanikualgatus“ kooskõlas Euroopa Parlamendi ja nõukogu määrusega (EL) 2019/788 (teatavaks tehtud numbri C(2022) 7418 all) (Ainult ingliskeelne tekst on autentne)
EUROOPA KOMISJON,
võttes arvesse Euroopa Liidu toimimise lepingut, võttes arvesse Euroopa Parlamendi ja nõukogu 17. aprilli 2019. aasta määrust (EL) 2019/788 Euroopa kodanikualgatuse kohta, (1) eriti selle artikli 6 lõikeid 2 ja 3, ning arvestades järgmist: (1)
30. augustil 2022 esitati komisjonile taotlus registreerida Euroopa kodanikualgatus „Vegantoidu Euroopa kodanikualgatus“.
(2)
Korraldajate sõnul on algatuse eesmärk „saavutada, et Euroopa avalikes ja eraisikutele kuuluvates toidu- ja joogimüügikohtades oleks alati olemas vegantoidu ja -jookide valiku võimalus.
„Vegantoidu Euroopa kodanikualgatus“ on suunatud veganitele ja kõigile, kes tunnustavad õigust vegantoidu ja -jookide valiku võimalusele, soovivad parandada taimse toidu kättesaadavust ELi tarbijatele igapäevaelus ning osaleda võitluses kliimamuutusega.
Vegantoit saadakse julmusteta, ilma loomi ekspluateerimata ja surmamata ning selle tarbimine kajastab avalikkuse suurt tähelepanu loomade õiguste kaitsele.
Vegantoidu tarbimine muudab seda, kes ja kus toitu toodab, sunnib ümber korraldama logistikat ning põhjustab struktuurseid muutusi.
See kõik aitab vähendada saastet.
„Vegantoidu Euroopa kodanikualgatus“ taotleb, et kehtestataks kohustus pakkuda Euroopa toidu- ja joogimüügikohtades vegantoidu ja -jookide valiku võimalust lootuses, et Euroopa kodanike osalemine aitab kaasa sellise ELi õigusakti vastuvõtmisele.
See tooks palju kasu kogu maailmale – leevendaks kliimakriisi, pidurdaks liikide väljasuremist ja metsade hävimist, parandaks maakasutust, aitaks kaitsta mereelustikku ning vähendaks toidu raiskamist ja alatoitlust.“
(3)
Algatusele lisatud dokumendis on põhjalikumalt kirjeldatud algatuse sisu, eesmärke ja tausta, mis annab ülevaade sellest, miks tuleks algatust toetada.
Korraldajad väidavad, et kui Euroopa avalikes ja eraisikutele kuuluvates toidu- ja joogimüügikohtades pakutaks vegantoidu ja -jookide valiku võimalust, parandaks see vegantoidu kättesaadavust, suurendaks taimse toidu tarbimist ja vähendaks toidu hinda, mis omakorda aitaks võidelda kliimakriisiga.
Korraldajate väitel „Euroopa avalikes ja eraõiguslikele isikutele kuuluvates toidu- ja joogimüügikohtades vegantoidu ja -jookide valiku võimaluse loomine võimaldaks piirata CO2 heidet, keskkonna saastamist ja veekasutust ning vähendada loomade kannatusi“.mu
(4)
Mis puudutab algatuse eesmärki kehtestada toidu ja jookide jaemüügiturul tegutsevatele ettevõtjatele õiguslik kohustus pakkuda vegantooteid, siis ELi toimimise lepingu artikli 114 alusel on komisjonil õigus esitada õigusakti ettepanek.
Võttes arvesse, et algatus võib mõjutada ühist põllumajanduspoliitikat või nõuda selle raames meetmete võtmist, on komisjonil õigus esitada õigusakti ettepanekuid ka ELi toimimise lepingu artikli 43 alusel.
(5)
Neil põhjustel ei jää algatuse ükski osa ilmselgelt väljapoole komisjoni pädevust esitada aluslepingute rakendamiseks liidu õigusaktide ettepanekuid.
(6)
See järeldus ei mõjuta hinnangut sellele, kas käesoleval juhul on täidetud konkreetsed sisulised tingimused, sealhulgas järgitud proportsionaalsuse ja subsidiaarsuse põhimõtet ja põhiõigusi, et komisjon saaks selles küsimuses edasi tegutseda.
(1) ELT L 130, 17.5.2019, lk 55.